એન્જિનિયર બન્યા પછી એન્જિનિયર તરીકે જૉબ મેળવવા માટે પેરી મહેતાએ પોતાની રીતે પ્રયત્નો કર્યા હતા. એમાં તેમની મહેનત સફળ રહી. તેઓ કહે છે, ‘વૉર ચાલી રહી હતી ત્યારે જુદી-જુદી લાઇબ્રેરીમાં જઈને મેં અમેરિકાની ઇન્ડિયન કંપનીઓનો અને જેના ઓનર ઇન્ડિયન હોય એવી કંપનીઓનો ડેટા ભેગો કર્યો હતો. બધાનાં ઍડ્રેસ શોધી-શોધીને હું મારો બાયોડેટા ફિઝિકલી મેઇલ કરવા જતો હતો. એ વખતે ટાઇપરાઇટર ખરીદી નહોતો શકતો એટલે ત્યાંની સિસ્ટમ પ્રમાણે ૩૦ દિવસ ભાડા પર ટાઇપરાઇટર રાખું. એમાં જેટલા રેઝ્યુમે ટાઇપ થઈ શકે એટલા ટાઇપ કરું. એ પ્રયાસનું ફળ ત્રણ મહિને મળ્યું. એમાં એક કંપનીના ઓનર ડૉક્ટર મલ્હોત્રાનો મને ફોન આવ્યો. મને તેમના વિશે ખબર કેમ પડી એ તેમનો પહેલો પ્રશ્ન હતો. મારી આખી પ્રોસેસ જાણ્યા પછી તેમણે મારો ઇન્ટરવ્યુ લીધો. ત્યાં જ જૉબ મળી ગઈ. અહીં ફરી એક વાર મારે કહેવું પડશે કે પરિશ્રમનો કોઈ પર્યાય નથી. મેં આ મહેનત કરી હતી એને કારણે જૉબ મળી.’